Poltergeist

Poltereffekter

En vanlig form for poltring skal være banking i veggene, men betegnelsen bankeånd gir bare et svakt inntrykk av det store mangfold poltereffekter som er beskrevet og angivelig skal ha skjedd i virkeligheten. Poltergeister kan kaste tallerkener ut av hyllene, velte sjampoflasker, stoler, bord og hele skap, dele en bordplate i to, sende platespillere tvers over gulvet, knuse eller skru ut lyspærer, trekke ut stikkontakter eller klippe over tråder og ledninger. «Psykiske støt», mystiske blodflekker og tegninger er sjeldnere former for poltereffekter. Noen ganger gjentas de samme poltereffektene. Andre ganger oppvises mer variasjon i valget av effekter.
I sjeldnere tilfeller har virksomheten en mer alvorlig karakter. Flere poltergeister skal ha stiftet branner, og i et tilfelle skal en poltergeist ha skjøvet to hunder ned en trapp så den ene ble så alvorlig skadet at den måtte avlives
Aktiviteten kan være et éngangstilfelle eller ta slutt etter få dager, men kan også vare i uker og måneder. Noen poltergeister er nokså ensidige i valget av effekter, mens andre har et rikt repertoar å spille på. I flere tilfeller har hjemsøkte familier flyttet for å bli kvitt uvesenet, uten at det har hjulpet. Her skiller poltergeistene seg fra tradijonelle spøkelser, som er knyttet til bestemte steder, særlig gamle hus.

Fra skrømt til senterpersoner

I norsk folketro blir poltergeist-fenomener gjerne tilskrevet de underjordiske (hulder og skrømt). I moderne tid skal poltereffektene ofte ha samlet seg rundt det parapsykologene kaller en senterperson, nesten alltid et ungt menneske. Kjell Arne Lie i Norsk Parapsykologisk Selskap mener at senterpersonene gjerne er jenter i puberteten, noe som også samsvarer med flere påståtte tilfeller. I et tilfelle med poltereffekter i en barnehage, ble det hevdet at senterpersonene kunne være barn, likeså et tilfelle hvor en mente at de uforklarlige lydene minnet om barneføtter i bevegelse. Ifølge visse forestillinger skal senterpersonene ha hatt psykiske vanskeligheter, for eksempel i forbindelse med adopsjon eller skilsmisser.

Sjeldnere utenom hjemmets fire vegger

De fleste moderne poltergeister opptrer etter sigende i private hjem. På arbeidsplasser skal de være sjeldnere. Dette hevdes å ha sammenheng med at de fleste arbeidstagere er ferdig med puberteten i land hvor barnearbeid er forbudt, og/eller faren for oppsigelse. Poltereffekter skal være kjent fra blant annet kontorer og barnehager. Minst ett tilfelle er beskrevet i en porselensbutikk.
Utendørs synes poltereffekter å forekomme temmelig sjelden. Men poltergeister kan banke i ytterveggene eller kaste høygafler og andre gjenstander gjennom vinduene, noe som tyder på at de ikke nødvendigvis holder seg innen husets fire vegger. Det later til at biler sjelden rammes av poltereffekter, eller en bruker andre betegnelser på fenomenene – for eksempel da en kvinne trodde den nye bilen hennes var forhekset etter å ha krasjet seks ganger. Men iallfall i Norge tillegges de aller fleste trafikkulykker mer profane årsaker som fartsoverskridelser, fomling med mobiltelefoner, andre bilister, syklister, glatt føre, dårlige veier eller tekniske feil ved kjøretøyet.

Forklaringer

Enkelte tror at poltereffekter eller poltring er en kraftig manifestasjon av det parapsykologene kaller psykokinese, det vil si at gjenstander angivelig blir påvirket av tankekraft. Denne forklaringen er ikke på noen måter vitenskapelig dokumentert, men det er heller ikke fastslått at psykokinese ikke kan være mulig. Ofte skal poltringen forsvinne av seg selv etter kort tid; andre ganger kan den vedvare og finne nye former. Noen ganger har de plagede søkt hjelp hos parapsykologer for å finne årsaken til problemet. Av og til, særlig ved uforklarlige brannstiftelser eller hvis poltereffektene har gjentatt seg gjennom lang tid, har politiet blitt tilkalt.

Ulike former for fusk

Selv ikke de som tror at fenomenet skyldes en overnaturlig åndskraft, benekter at fusk kan forekomme. I noen tilfeller skyldes poltringen påviselig at senterpersonen har løyet eller drevet med en eller annen form for tryllekunst.
Det forheksede hus på Long Island i USA
Denne saken, fra 1958, er kalt den mest berømte i poltergeistenes historie. En poltergeist skjøv en platespiller bortover gulvet, skremte vettet av husets katt og veltet flere sjampoflasker på badet. Spetakkelet pågikk i uke etter uke. Parapsykologen og spøkelsesjegeren John Gaither Pratt kunne imidlertid fastslå at poltringen teknisk sett godt kunne være rampestreker.
Tilfellet i Oklahoma
Hos oljearbeideren C.A.Wilkinson utenfor Tulsa i Oklahoma gikk det hardt for seg: Seks ganger falt en elektrisk klokke ned fra veggen. Motoren i fryseboksen ble ødelagt to ganger, støpsler skvatt ut av stikkontaktene, og en elektrisk teppebanker beveget seg over gulvet på egen hånd. Bord og stoler vibrerte. Kjeler svevet gjennom luften. Til slutt ble spetakkelet så ille at familien flyttet ut i bilen.
Så ble politiet tilkalt. Potensielt flyvende gjenstander ble pudret lett. Deretter ble det oppdaget at familiens 12-årige adoptivdatter hadde fått pudder på fingrene. Hun tilstod.

Uoppklart

Tilfellet i Rosenheim (1967)
Denne historien, fra Rosenheim sørøst for München i Tyskland (da i Vest-Tyskland), er visstnok uoppklart. Et advokatfirma var stadig rammet av poltring: Stadige forstyrrelser på strøm- og telefonnettet, et bilde som roterte, lamper som svingte, og merkelige lyder som lot til å ha elektrisk opphav. To fysikere fra Max Planck-Institut forsøkte å finne en forklaring, likeså politifolk og journalister – uten å lykkes. Kildene oppgir ikke at noen tryllekunstnere undersøkte fenomenet. Firmaet sekretær, 19-åringen Annemarie Schneider, var alltid i nærheten når poltringen forekom. Og da hun skiftet jobb, fulgte fenomenene etter – en stund.